Raisa Räisäsen katoamistapaus
Raisa Maria Räisänen (s. 10. maaliskuuta 1983 Tampere) oli 16-vuotias tyttö, joka katosi Tampereen keskustassa lauantaina 16. lokakuuta 1999. Vuosia jatkuneesta poliisitutkinnasta huolimatta katoamistapaus ei ole selvinnyt. Räisänen julistettiin kuolleeksi 15. lokakuuta 2007, ja hänen kuolinpäiväkseen merkittiin 16. lokakuuta 2004, jolloin katoamisesta oli kulunut päivälleen viisi vuotta.
Raisa Räisäsen katoamistapaus
Maaliskuussa 2017 uutisoitiin KRP:n tutkimasta vihjeestä, jonka mukaan tamperelainen mies olisi vuonna 2013 tunnustanut surmanneensa Räisäsen ampumalla ja haudanneensa tämän ruumiin omille mailleen Pälkäneelle. Asiasta kerrottiin MTV3:n"Rikospaikka"-ohjelmassa. Vihjeen mukaan tamperelaismies olisi tunnustanut teon juuri ennen kuolemaansa Tampereen keskustassa sijainneen pubin omistajalle. Tämä taas kertoi asiasta kolmannelle osapuolelle syksyllä 2013. Pubin omistaja kuoli 2014. Kolmas osapuoli kertoi asiasta poliisille.